Jiba, Mrwebi het tot Dinsdag om te reageer op verslag | Netwerk24
Deur Sarel van der Walt 11 April 2019 12:03
Die geskorste advv. Nomgcobo Jiba en Lawrence Mrwebi het tot Dinsdag om kommentaar te lewer oor hoekom hulle bevoeg is om by die nasionale vervolgingsgesag (NVG) te werk.
Afgetrede regter Yvonne Mokgoro. Foto: Sarel van der Walt
Die presidensie het Donderdag in ’n verklaring gesê pres. Cyril Ramaphosa het afskrifte van die verslag van afgetrede regter Yvonne Mokgoro se kommissie van ondersoek na hul geskiktheid om in die NVG te dien aan Jiba en Mrwebi gestuur.
Jiba, nasionale adjunkdirekteur van openbare vervolgings, en Mrwebi, ’n spesiale direkteur, is met volle salaris geskors.
Mokgoro, ’n afgetrede regter van die konstitusionele hof, en haar paneel, adv. Kgomotso Moroka SC en Thenjiwe Vilakazi, ’n prokureur, het vroeër ses weke lank in Centurion getuienis aangehoor.
Die inhoud van die verslag is nie bekend nie.
Hoewel Mokgoro reeds op 1 April haar verslag aan die president gestuur het, het sy Dinsdag met Ramaphosa vergader.
Sy het op dié geleentheid leergebinde afskrifte van haar verslag aan hom gegee en aan die president die geleentheid gebied om vrae oor die verslag te vra.
Die presidensie sê die inhoud van die verslag sal eers bekend gemaak word nadat Jiba en Mrwebi daarop gereageer en Ramaphosa dié voorleggings oorweeg het.
Meer oor: Nasionale Vervolgingsgesag (Nvg) | Lawrence Mrwebi | Verslag | Kommissie Van Ondersoek | Politiek
Regter ‘dink nie’ sy het dié afluister goedgekeur